יעקב הלר

יעקב (קובי) הלר (נולד ב-22 בנובמבר 1977) הוא קצין בצה"ל בדרגת תת-אלוף. שימש מפקד עוצבת המפץ, מפקד חטיבת עוז, מפקד החטיבה הדרומית ברצועת עזה, מפקד יחידת דובדבן ומפקד גדס"ר גולני.

ביוגרפיה 
הלר נולד בירושלים וגדל ביישוב קרני שומרון. למד בישיבה התיכונית בקרני שומרון ובישיבת נווה דקלים ששכנה בגוש קטיף.

התגייס לצה"ל בשנת 1997, שובץ בחטיבת גולני והתקבל לסיירת גולני. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לסיירת ומונה למפקד צוות. בשנת 2001 מונה לסגן מפקד הפלוגה המסייעת בגדוד 51. לאחר מכן מונה למפקד פלוגה רובאית בגדוד 51, והוביל אותה במבצעים רבים ביהודה ושומרון, בין היתר במהלך מבצע חומת מגן, ובלחימה בהר דב כנגד חזבאללה. בהמשך שימש כמפקד פלגת לוחמים ביחידת אגוז. במהלך מלחמת לבנון השנייה קטע את לימודיו, והצטרף ליחידת אגוז בלחימה במרון א-ראס ובינת ג'בייל. בהמשך הלחימה שימש כקצין בחפ"ק של חטיבת גולני. לאחר מכן מונה לסגן מפקד גדוד 12 בין השנים 2006–2007. בהמשך שירת כסגן מפקד יחידת אגוז בין השנים 2007–2008. לאחר מכן מונה לראש לשכת ראש אג"ת, אמיר אשל בין השנים 2008–2009. בסיום התפקיד יצא ללימודים בפו"ם.

ביוני 2011 הועלה לדרגת סא"ל ומונה למפקד גדס"ר גולני, ושימש בתפקיד עד יוני 2013. במהלך תפקידו החלה לחימה משמעותית באזור גדר המערכת, בין המורדים הסורים לצבא סוריה ברמת הגולן הסורית. הגדוד תחת פיקודו, בנוסף לפעילות המבצעית, החל להעביר פצועים מגבול סוריה להענקת טיפול מציל חיים, כאשר חלקם הועברו לטיפול בבתי חולים בישראל. לימים נקרא מבצע הטיפול בפצועים, שכנות טובה. על הלחימה ברמת הגולן ועל פעולת פינוי הנפגעים מסוריה, קיבל הגדוד ב-30 בדצמבר 2013, את פרס הרמטכ"ל ליחידות מצטיינות. בהמשך שימש כמפקד גדוד הדס בבה"ד 1 בין השנים 2013–2014. לאחר מכן מונה למפקד יחידת דובדבן, ושימש בתפקיד בין השנים 2014–2016, והוביל את היחידה בין היתר במבצע שובו אחים, במבצע צוק איתן, בו השתתפה היחידה תחת פיקודה של חטיבת גבעתי, בכיבוש ח'ירבת אח'זעה שבמרחב ח'אן יונס, ובמהלך אירועי "גודל השעה" במסגרת גל הטרור הפלסטיני. תחת פיקודו, ביצעה היחידה מאות מבצעים, ורשמה הישגים רבים ומשמעותיים בלחימה בטרור בפיקוד המרכז. ב-13 באוקטובר 2016, קיבלה יחידת דובדבן את צל"ש הרמטכ"ל, על פעילותה המבצעית בשנה השנייה לפיקודו על היחידה (2016-2015), ועל פיתוח והטמעת אמצעי לחימה ייעודיים אשר העצימו את האפקטיביות המבצעית. במהלך תפקידו הוכפפה היחידה לחטיבת עוז.

ב-18 באוגוסט 2016 הועלה לדרגת אל"ם ומונה למפקד החטיבה הדרומית ברצועת עזה, בתפקיד זה שירת עד 15 באוגוסט 2018. ב-2 בספטמבר 2018 מונה למפקד חטיבת עוז, ושימש בתפקיד עד 22 באוגוסט 2021. ב-9 בספטמבר 2021 הועלה לדרגת תא"ל וב-13 בספטמבר נכנס לתפקידו כמפקד עוצבת המפץ, ושירת בתפקיד זה עד 10 בספטמבר 2023. בסיום תפקידו יצא ללימודים במב"ל.

ב-17 ביולי 2023 הוחלט על מינויו למפקד הבא של מל"י.

חיים אישיים 
הלר נשוי למיכל ואב לשבעה. בעל תואר ראשון במדעי המדינה ומשאבי אנוש מאוניברסיטת אריאל, תואר שני במדעי המדינה מאוניברסיטת חיפה ותואר שני נוסף במנהל עסקים מהקריה האקדמית אונו.

קישורים חיצוניים 

 
 
 
 
מאמרים פרי עטו
 קובי הלר וגל פרל פינקל, עוצבת הקומנדו – מאוסף יחידות מובחרות ל"אס בשרוול" של צה"ל, כתב העת "בין המערכות", 5 במאי 2022

הערות שוליים 

לוחמי סיירת גולני
לוחמי יחידת אגוז
מפקדי גדודים בחטיבת גולני
מפקדי גדוד הדס
מפקדי יחידת דובדבן
מפקדי החטיבה הדרומית באוגדת עזה
מפקדי חטיבת עוז
מפקדי עוצבת המפץ
תתי-אלופים בצה"ל
בוגרי ישיבת השומרון
בוגרי ישיבת נוה דקלים
בוגרי אוניברסיטת אריאל
בוגרי אוניברסיטת חיפה
בוגרי הקריה האקדמית אונו
קרני שומרון: אישים
ישראלים שנולדו ב-1977